## El Consell aprova 1.607 places d’oferta d’ocupació pública de personal docent

*** Del total de places se’n reservarà un 10 % per a persones amb diversitat funcional**

El Ple del Consell ha aprovat el decret pel qual s’aprova l’oferta d’ocupació pública de personal docent no universitari dependent de la Conselleria d’Educació, Cultura, Universitats i Ocupació per a l’any 2024.

En concret, la taxa de reposició és de 1.339 llocs docents, però enguany, amb la finalitat de reduir el percentatge de personal funcionari interí i avançar en l’estabilitat en l’ocupació pública docent, s’ha decidit augmentar en un 20 % esta taxa, i s’oferixen 268 places més.

El nombre de places per procediment d’ingrés serà de 1.590 places per a Secundària; 7 places per a professorat especialistes en sectors singulars de la Formació Professional; 6 places per a Escoles Oficials d’Idiomes; 2 places per a professorat de Música i Arts Escèniques; i 2 places per a professorat d’Arts Plàstiques i Disseny.

Del total de places se’n reservarà un 10 % per a persones amb diversitat funcional.

La convocatòria d’estes oposicions s’efectuarà entre octubre i desembre de 2024, i les oposicions es faran a partir de juny de 2025.

Fecha: 23/07/2024